Okresná prokuratúra Brezno 
Boženy Němcovej 3, 977 31 Brezno 	

Sp. zn. : 1 Pv 176/13/6603	Brezno, 15.4.2013
EEČ : 2-46-39-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Brezno
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
napriek tomu, že bol rozsudkom OS Banská Bystrica č.k. XXXXX zo dňa XXXXX, ktorý nadobudol právoplatnosť dňa XXXXX zaviazaný prispievať na výživu dcéry XXXXX, nar. XXXXX sumou vo výške 13,28 € mesačne a v zmysle zákona č. 36/2005 Z.z. o rodine sumou vo výške 30% životného minima na maloleté nezaopatrené dieťa, ktorá predstavovala od 01.07.2012 sumu vo výške 26,65 € mesačne, ktorú mal zasielať vždy do 15. dňa v mesiaca k rukám matky dieťaťa XXXXX, bytom XXXXX, XXXXX XXXXX, túto povinnosť si neplnil pravidelne, v dôsledku čoho nezaplatil na výživnom za časť mesiaca december 2012 a za mesiace január, február a marec 2013 celkovo sumu vo výške 80,37 €, ktorú však dňa 04.04.2013 prostredníctvom poštovej poukážky v plnej výške uhradil,

lebo zanikla trestnosť činu

Odôvodnenie:
Poverený príslušník OO PZ XXXXX v konaní vedenom pod č. XXXXX stíha XXXXX pre prečin zanedbania povinnej výživy podľa § 207 ods. 1 Tr. zák., ktorého sa mal dopustiť na tom skutkovom základe, ako je uvedené vo výrokovej časti tohto uznesenia.

Obvinený XXXXX sa v prípravnom konaní po zákonnom poučení ku skutku, ktorý sa mu kládol za vinu, priznal, pričom dňa 04.04.2013 uviedol, celý dlh na výživnom už zaplatil v plnom rozsahu, pričom poslednú časť výživného zaslal XXXXX dňa 04.04.2013 a to 100 €. Je mu ľúto, že tento dlh vznikol. 

V priebehu skráteného vyšetrovania bola k veci vypočutá svedkyňa- poškodená XXXXX, ktorá uviedla, že XXXXX bol rozsudkom OS Banská Bystrica, č.k. XXXXX zo dňa XXXXX s právoplatnosťou od XXXXX zaviazaný prispievať na výživu dcéry XXXXX k jej rukám vždy do 15. dňa v mesiaci sumou vo výške 400 Sk (13,28 €). Ku dňu podania jej trestného oznámenia mal dlh za rok 2013 vo výške 79,95 €. Celkovo jej bol dlžný až 558,37 €, ktoré však postupne doplácal a v priebehu mesiaca marec 2013 jej zaslal sumy 300 € a 178 €, čím mal zaplatené výživné takmer do konca roku 2012. Na výživnom jej teda zostal dlžný 80,37 €, pričom dňa 04.04.2013 jej poslal ďalších 100 €, čím zaplatil výživné v celom rozsahu.  Ako uviedla XXXXX ešte do zápisnice o trestnom oznámení, jej dcéra v dôsledku neplatenia výživného núdzou netrpela, teda ani na ňu nemalo trvale nepriaznivé následky.

Do vyšetrovacieho spisu boli zabezpečené aj doklady o tom, ktoré platby a kedy zaslal XXXXX XXXXX. Ako to vyplýva z týchto listinných dôkazov XXXXX uhradil nezaplatené výživné v celom rozsahu, za obdobie do mesiaca marec 2013 vrátane.

Ďalej boli do vyšetrovacieho spisu zabezpečené ďalšie listinné dôkazy, a to rozsudok OS Banská Bystrica č.k. XXXXX zo dňa XXXXX, právoplatný XXXXX, zápisnica o trestnom oznámení XXXXX, trestný rozkaz OS XXXXX sp. zn. XXXXX, kópie poštových poukážok, správy ÚPSVaR XXXXX o tom, že XXXXX nie je poberateľom dávky v hmotnej núdzi, avšak poberá peňažný príspevok na opatrovanie a o tom, že v období, za ktoré bol stíhaný, nebol ani evidovaný ako uchádzač o zamestnanie, ďalej správa sociálnej poisťovne s prílohou k predchádzajúcim zamestnaniam XXXXX ako aj správa z OÚ XXXXX o tom, že nie je vedený v živnostenskom registri a potvrdenie o návšteve školy XXXXX, ktoré preukazujú zistený skutkový stav.

Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu. 

Podľa § 86 písm. a/ Tr. zák. trestnosť trestného činu zanedbania povinnej výživy podľa § 207 Tr. zák. zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Vzhľadom k tomu, že zo strany obvineného XXXXX došlo k splneniu podmienok v zmysle § 86 písm. a/ Tr. zák., bolo potrebné rozhodnúť tak, ako je uvedené vo výrokovej časti tohto uznesenia.    

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Juraj Polakovič
prokurátor